২৪ বছর কোনও সংস্থা চালানোর পরে বেরিয়ে আসা। অধিকাংশ ব্যক্তি এরপর কিছুটা বিশ্রাম নেওয়ার কথা ভাববেন। কিন্তু রনি স্ক্রুওয়ালা ঠিক এর উল্টোটা। আসলে মানুষটা যে কাজ ছাড়া কিছু বোঝেনই না। নিজের হাতে তৈরি মিডিয়া কোম্পানি UTV থেকে ২০১৪ সালে বেরিয়ে আসেন রনি। এরপর আরও ব্যস্ত হয়ে পড়েছেন তিনি। একটি স্টার্টআপের কো-ফাউন্ডার, লগ্নিকারী, প্রো কবাডি লিগে একটি দলের মালিক এবং স্ত্রী জারিনার সঙ্গে একটি ফাউন্ডেশনের প্রতিষ্ঠাতা। এখানেই শেষ নয়। চলতি বছরে লেখক হিসাবেও আত্মপ্রকাশ করেছেন। প্রকাশিত হয়েছে তাঁর লেখা বই Dream with Your Eyes Open: An Entrepreneurial Journey. এসব তিনি কখন করছেন? যখন কিনা UTV, Vijay TV, Hungama-র মতো সংস্থা গড়ে তোলা, বড় করা এবং সব ছেড়েছুড়ে বেরিয়ে আসার পরে। সময়ের হিসাবে যা প্রায় তিন দশক।